11. Vytvorenie rámca pre činnosť predstaviteľov záujmových skupín (lobistov) v inštitúciách EÚ (
Pred začiatkom hlasovania:
Hartmut Nassauer
(DE) Vážená pani predsedajúca, v mene mojej skupiny by som chcel požiadať o hlasovanie podľa zmien o pozmeňujúcom a doplňujúcom návrhu 1 a v prípade druhej časti o hlasovanie po častiach o pozmeňujúcom a doplňujúcom návrhu 11.
Predsedajúca
Chcela by som vás upozorniť na to, že lehota vypršala. Avšak, ak nie sú žiadne námietky, vašu požiadavku odsúhlasíme.
(Predsedajúca uznala, že proti požiadavke neboli vznesené námietky)
- Pred začiatkom hlasovania o odseku 10:
Mario Mauro
(IT) Vážená pani predsedajúca, dámy a páni, cieľom tohto pozmeňujúceho a doplňujúceho návrhu je vypustiť tieto slová: "pokiaľ konajú v súlade so svojou funkciou a vykonávajú úlohy, ktoré takýmto orgánom zmluvy ukladajú". Súvisí to so skutočnosťou, že regióny a miestne orgány na rozdiel od súkromných predstaviteľov záujmových skupín, zastupujú všeobecný záujem. Bolo by preto zjednodušujúce prirovnať regióny a miestne orgány k súkromným predstaviteľom záujmových skupín. Naozaj, štatúty mnohých európskych regiónov a miestnych orgánov im umožňujú zasiahnuť v oveľa širšom meradle ako sa stanovuje v zmluvách na účely ochrany príslušných verejných záujmov na úrovni Spoločenstva. Preto vyzývam, aby bola posledná veta z pozmeňujúceho a doplňujúceho návrhu vypustená.
(Parlament zamietol ústny pozmeňujúci a doplňujúci návrh)
-Pred začiatkom hlasovania o pozmeňujúcom a doplňujúcom návrhu 3:
Adina-Ioana Vălean
Vážená pani predsedajúca, chceli by sme predložiť ústny pozmeňujúci a doplňujúci návrh k pozmeňujúcemu a doplňujúcemu návrhu 3. Chceli by sme nahradiť slovo "cirkevné" slovom "náboženské", a teda veta znie: "[...] by sa mali považovať za lobistov, a malo by sa s nimi zaobchádzať rovnakým spôsobom: profesionálni lobisti, interní lobisti spoločností, mimovládne organizácie, skupiny odborníkov (think-tanky), obchodné združenia, odborové združenia a združenia zamestnávateľov, náboženské, filozofické a nenáboženské organizácie [...]" a tak ďalej.
(Parlament zamietol ústny pozmeňujúci a doplňujúci návrh)
Monica Frassoni
(IT) Vážená pani predsedajúca, dámy a páni, toto je dôkaz toho, že lobisti si robia svoju prácu!
(Potlesk zo stredu a z ľavej strany auditória)
- Pred začiatkom hlasovania o pozmeňujúcom a doplňujúcom návrhu 15:
Monica Frassoni
Vážená pani predsedajúca, zdá sa, že európska angličtina nás zradila. A z toho dôvodu, keďže text tohto pozmeňujúceho a doplňujúceho návrhu nie je zjavne veľmi jasný, moja skupina sťahuje pozmeňujúci a doplňujúci návrh 15 o otázke peňažných výpisov požadovaných na vyhlásenie o finančných záujmov predstaviteľa záujmovej skupiny. Skutočne dúfame, napriek tomu, že hlasovanie neprebieha podľa našich predstáv, aby sa v rámci diskusie pracovnej skupiny táto záležitosť vyjasnila a vrátila.
Veľmi pekne vám ďakujem a všetkým ďakujem za prácu, ktorú sme spoločne odviedli.
